telugu titans
ఎట్టకేలకు తెలుగు టైటాన్స్‌ విజయం
లఖ్‌నవూ: ప్రో కబడ్డీ ఐదో సీజన్‌లో భాగంగా వరుసగా ఏడు ఓటముల నమోదు చేసిన తెలుగు టైటాన్స్‌ జట్టు ఎట్టకేలకు విజయం సాధించింది. ఈసీజన్‌లో రెండో విజయం నమోదు చేసుకుంది.టోర్నీ ఆరంభంలో తొలి మ్యాచ్‌లో గెలిచిన టైటాన్స్‌ ఏడు ఓటములతో డీలా పడింది. గెలిచే అవకాశమున్న ప్రతి మ్యాచ్‌ను డిఫెండర్లు పొరపాట్లు చేయడంతో ఓటమలు పరంపరం కొనసాగింది. కానీ అదే డిఫెండర్లు 9వ మ్యాచ్‌లో కసిగా ఆడి విజయంలో కీలక పాత్ర పోషించారు. లక్నో బాబు బనారాసి దాస్‌ ఇండోర్‌ స్టేడియం వేదికగా యు మంబా జట్టుతో జరిగిన పోరులో తెలుగు టైటాన్స్‌ ముంబాపై 37-32తేడాతో విజయం సాధించింది. తెలుగు టైటాన్స్‌ 18 రైడ్‌ పాయింట్లు, 14 టాకిల్‌ పాయింట్లు, 4 ఆల్‌ అవుట్‌ పాయింట్లు, ఒక అదనపు పాయింటు సాధించగా…ముంబా జట్టు 18 రైడ్‌ పాయింట్లు, 9 టాకిల్‌ పాయింట్లు, 2 ఆల్‌ అవుట్‌ పాయింట్లు, 3 అదనపు పాయింట్లు సాధించింది. తెలుగు టైటాన్స్‌లో రాహుల్‌ చౌదరి అత్యధికంగా 13 పాయింట్లు సాధించగా…ముంబా జట్టులో అనూప్‌ కుమార్‌ అత్యధికంగా 9పాయింట్లు సాధించాడు. మ్యాచ్‌ తొలి అర్థభాగంలో తెలుగు టైటాన్స్‌ 19 పాయింట్లు, మలి అర్ధభాగంలో 18 పాయింట్లు సాధించగా…ముంబా జట్టు తొలి అర్థభాగంలో 15 పాయింట్లు, మలి అర్ధభాగంలో 17 పాయింట్లు సాధించడంతో తెలుగు టైటాన్‌ 5 పాయింట్ల ఆధిక్యంతో విజయం సాధించింది. ముంబాను వణికించిన రాహుల్‌… రైడ్‌ మిషన్‌ రాహుల్‌ చౌదరి 13 రైడ్‌ పాయింట్లతో ముంబాను వణికించాడు. రెండుసార్లు సూపర్‌ రౌడ్స్‌ చేశాడు. ఇక డిఫెండర్‌ సోంబిర్‌ 7 ప్రయత్నాల్లో 8టాకిల్‌ పాయింట్లు సాధించాడు. అందులో ఒక సూపర్‌ ట్యాకిల్‌ కూడా ఉంది. తొలి అర్థభాగంలో మెరుగ్గా ఆడటంతో టైటాన్స్‌ 19-15తో నిలిచింది. ఆ తర్వాత 27-18తో పూర్తి ఆధిక్యంలో నిలిచింది. ఈదశలో టైటాన్స్‌ సారథి రాహుల్‌ అనవసరంగా డూఆర్‌డై రైడ్‌కు పోయి చిక్కడంతో ముంబా చెలరేగింది. 27-27తో స్కోరు సమం చేసింది. తెలుగు టైటాన్స్‌ ఆలౌట్‌ ప్రమాదంలో చిక్కుకున్నా డిఫెండర్లు రైడర్లు తెలివిగా ఆడటంతో 37-32తో విజయం సాధించింది.